arnastofnun/IGC-2024 huggingface dataset:
Iðubrú

Frá Iðubrú að Flúðum í Hrunamannahreppi.

Algeng leið hestamanna um vað á Stóru-Laxá í sleppitúrum á vorin.

Förum frá Iðubrú á Hvítá suður og austur með ánni að Stóru-Laxá. Síðan upp með Stóru-Laxá að Ósabakka. Þar förum við norður yfir ána og að Syðra-Langholti. Þaðan eftir slóð, sem liggur um Álfaskeið og Langholtsfjall endilangt og síðan niður að þjóðvegi 341 og með honum til Flúða.

6,9 km

Árnessýsla

Nálægar leiðir: Vörðufell, Hvítárbakkar, Galtafellsleið.

Skrásetjari: Jónas Kristjánsson

Heimild: Herforingjaráðskort
Höskuldsvatn

Frá Einarsstöðum í Reykjahverfi til vegamóta vestan við Höskuldsvatn.

Förum frá Einarsstöðum austnorðaustur eftir jeppaslóð til vegamóta á Reykjaheiði vestan við Höskuldsvatn.

7,0 km

Þingeyjarsýslur

Jeppafært

Nálægir ferlar: Keldunesheiði

Nálægar leiðir: Sæluhúsmúli, Reykjakvísl.

Skrásetjari: Jónas Kristjánsson

Heimild: Herforingjaráðskort
Höskuldarvellir

Frá Kúagerði á Vatnsleysuströnd til Höskuldarvalla.

Förum frá Kúagerði til suðurs með stefnu á Keili. Sveigjum síðan til suðsuðausturs með stefnu á norðurenda Trölladyngju. Förum til suðurs milli Oddafells að vestanverðu og Trölladyngju að austanverðu. Þar er skarð um Sog suðaustur fjallgarðinn að Höskuldarvöllum.

12,8 km

Reykjavík-Reykjanes

Skálar:

Lækjarvellir: N63 55.407 W22 05.082.

Skrásetjari: Kortavefur LH

Heimild: Kortavefur LH
Hörgsdalur

Frá Sandvík í Bárðardal um Hörgsdal að Stöng í Mývatnssveit.

Í Hörgsdal fannst hof. Það er tæplega 10 metra langt og 6 metra breitt. Um það þvert er grjótbálkur, sem nær ekki veggja milli. Ofan á honum eru fjórir stórir steinar undir sléttri og eldborinni hellu, sem í er klöppuð grunn skál. Undir hellunni er lítil steinn með íklöppuðum bolla. Þar hefur verið fórnaraltari. Brýni, kljásteinar og ýmsir smámunir fundust ásamt ösku og viðarkolum.

Förum frá Sandvík austnorðaustur á Fljótsheiði, um Axarmýri og síðan til vesturs og norður fyrir Jafnafell í Hörgsdal. Við förum norðaustur að Stöng í Mývatnssveit.

9,0 km

Þingeyjarsýslur

Nálægir ferlar: Hellugnúpsskarð, Engidalur, Víðiker, Mývatnsheiði.

Skrásetjari: Jónas Kristjánsson

Heimild: Herforingjaráðskort
Hörgárdalsheiði

Frá Fremri-Kotum í Norðurárdal að Ásgerðarstöðum í Hörgárdal.

Gissur Þorvaldsson og Oddur Þórarinsson fóru 1254 um Hörgárdalsheiði til Eyjafjarðar að brennumönnum Flugumýrar. 1255 höfðu Þorgils skarði Böðvarsson og Þorvarður Þórarinsson varðmenn á Hörgárdalsheiði. Síðar um sumarið fóru Þorgils og Þorvarður í herför um heiðina til Eyjafjarðar. Algengara var þá að fara Öxnadalsheiði, sem nú er jafnan farin.

Þjóðsaga segir, að bóndinn í Hálfdánartungum hafi deilt við húsfreyjuna á Silfrastöðum um, hvar málnyta væri þroskameiri. Á Silfrastöðum mátti leggja sjóvettling ofan á rjómatrogin, án þess að neitt tylldi við hann. Í Hálfdánartungum mátti leggja þar skaflaskeifu, án þess að markaði fyrir á rjómaskáninni.

Förum frá Fremri-Kotum með gamla þjóðveginum norðvestur að beygjunni að gömlu brúnni yfir Norðurá. Höldum þar áfram norðvestur Norðurárdal um garða á eyðibýlinu Hálfdánartungum. Þaðan liggur leiðin austur yfir ána og síðan upp með henni að austanverðu í 500 metra hæð undir Reiðgilshnjúk, Selfjalli og Víkingsfjalli. Þar heitir Hörgárdalsheiði. Upp á háheiðina förum við norður um Fremri-Slakka í 610 metra hæð og síðan bratt niður Sveig í Hörgárdal. Við förum áfram norðaustur dalinn um eyðibýlin Flögusel og Ásgerðarstaðasel að Ásgerðarstöðum.

14,9 km

Skagafjörður, Eyjafjörður

Nálægar leiðir: Öxnadalsheiði, Hjaltadalsheiði.

Skrásetjari: Jónas Kristjánsson

Heimild: Herforingjaráðskort
Hölkná

Frá mótum þjóðvega F909 og F910 norðan Sauðafells á Fljótsdalsheiði um Hölkná að Aðalbóli í Hrafnkelsdal.

Faxagil er um þremur kílómetrum sunnan við slóðina niður í Hrafnkelsdal. Þar innan við var bær á tíma Hrafnkels sögu Freysgoða. Í gilinu er væntanlega Faxahamar, sem þó hefur ekki verið nákvæmlega staðsettur. Þar var Freyfaxa hrundið fram af hamrinum og út í ána. Í Hrafnkelsdal hafa fundizt leifar byggðar á tuttugu stöðum. Talið er, að öll byggðin hafi farið í eyði um langt árabil við eldgos í Veiðivötnum á síðari hluta 15. aldar. Á Aðalbóli bjó Hrafnkell Freysgoði, landnámsmaður og vígamaður.

Byrjum á mótum þjóðvega F909 og F910 og fylgjum jeppaslóð til norðurs alla leið. Fyrst norður yfir Hölkná, síðan austan og norðan Kálffells og norðnorðvestur að brún Hrafnkelsdals. Þar niður brattar brekkur og yfir Hrafnkelsá að Aðalbóli í Hrafnkelsdal.

12,6 km

Austfirðir

Jeppafært

Nálægir ferlar: Sænautasel.

Nálægar leiðir: Kárahnjúkar, Fljótsdalsheiði, Vesturöræfi, Aðalbólsleið.

Skrásetjari: Jónas Kristjánsson

Heimild: Árbækur Ferðafélagsins
Hölknaheiði

Frá Bessatungu í Svínadal í Dölum að Snartartungu í Bitrufirði á Ströndum.

Förum frá Bessatungu austur Brekkudal, suðaustur upp úr dalbotninum upp á Hölknaheiði. Förum suður fyrir Hólkonuhnjúk í 620 metra hæð. Síðan norðaustur að Brunngili og norður og niður í botn Brunngils. Þaðan förum við norðaustur dalina. Komum niður að Snartartungu.

14,3 km

Snæfellsnes-Dalir

Nálægir ferlar: Snartartunguheið, Gaflfellsheiði.

Skrásetjari: Jónas Kristjánsson

Heimild: Herforingjaráðskort
Höfðaströnd

Frá Stað í Grunnavík um Staðarheiði austur Höfðaströnd að Dynjandi í Leirufirði.

Alfaraleið um Sveitina, það er byggðina sunnan Jökulfjarða. Á Staðarheiði eru melholt með tjörnum og gróðurlautum. Á eyrinni undir Höfða er Flæðareyri, samkomuhús brottfluttra Grunnvíkinga. Uppi á Höfða er gott útsýni og hringsjá. Förum frá Stað austur um Faxastaði á Staðarheiði eða Höfðastrandarheiði milli Staðarhlíðar og Seljafjalls, mest í 150 metra hæð. Einnig er hægt að fara samsíða leið um Kollsárheiði um hálfum kílómetra norðar. Við förum sunnan Skeiðisvatns og meðfram Hrafnabjörgum að Kollsárgili og síðan á Tíðagötuhjalla, þar sem sést vel yfir Sveit. Við förum niður hjallann og austur á Höfðaströnd að Steinshólum. Síðan áfram austur með ströndinni um sjávarbakka, grundir og mela að Höfða og síðan að Dynjanda í Leirufirði. Milli Höfða og Dynjanda eru tvær leiðir, sú gamla ofan á höfðanum og hin yngri jeppavegur undir klettabelti með sjónum.
Höfðabrekkuheiði

Frá Höfðabrekku um Höfðabrekkuheiði til Selsmýrar norðan Víkur í Mýrdal.

Sunnan Mýrdalsjökuls er ævintýraland. Þröngar dalskorur kvíslast milli brattra fjalla. Þú ferðast í völundarhúsi, þótt engin hætta sé á að villast, lækirnir beina þér rétta leið. Þú ferðast raunar í lækjunum, því að leiðin liggur sitt á hvað á bökkunum. Því miður eru jeppar farnir að troðast þessa áður einstæðu reiðleið. Útlendingar hafa eignast bæina við Heiðarvatn og eru sagðir farnir að amast við ferðum um lönd þeirra. Takið ekki mark á þeim, náttúruverndarlögin frá 1999 eru okkar megin. Kortið sýnir leiðina í tveimur áföngum, Höfðabrekkuheiði og Heiðarvatn. Lýsingin hér á við þær sameiginlega.

Byrjum 5 km austan Víkur í Mýrdal við þjóðveg 1 hjá Höfðabrekku. Förum bílslóða norður Kerlingardal, um Kerlingardals- og Höfðabrekkuheiðar, bratt niður að Múlakvísl andspænis Hafursey. Þetta var bílvegurinn austur, þangað til Jónsmessuhlaupið í Múlakvísl árið 1955 rauf hann. Hér sjást leifarnar af brúnni yfir Múlakvísl. Síðan förum við norðvestur og síðan vestur að fjallaskálanum Ausubóli, sem er 3 km frá Mýrdalsjökli. Næst förum við eftir gilinu kringum Kambhálsa, suðvestur með Sundá að Vesturgilsá. Síðan vestan við Hnitbjörg og yfir Heiðargilsá, framhjá eyðibýlinu Káraseli, vestur um Vatnsársund og norður fyrir Heiðarvatn. Þar komum við að Heiðarbæjum. Loks förum við suðvestur á þjóðveg 1, um 4 km norðan Víkur í Mýrdal.

18,6 km

Skaftafellssýslur

Skálar:

Ausuból: N63 31.199 W18 54.741.

Nálægar leiðir: Mýrdalssandur, Heiðarvatn, Heiðardalsvegur, Arnarstakksheiði.

Skrásetjari: Jónas Kristjánsson

Heimild: Jónas Kristjánsson
Öryggisnetið er slitið

Hrunið hindraði tilraun Íslands til að fylgja norrænni velferðarstefnu. Að vísu tókst stjórn Jóhönnu að mestu leyti að verja stofninn, en ýmsar greinar visnuðu. Landsspítalinn fór aldrei framaf brúninni á því kjörtímabili. Nú eru hins vegar við völd andstæðingar velferðar. Þeir létu það verða sitt fyrsta verk að grýta tugum milljarða í fjárhaldsmenn sína, kvótagreifana. Því varð að skera grimmt niður á öllum stöðum. Nú eftir tæpt ár hriktir í velferðinni gervallri. Krabbamein kostar sjúkling milljón á ári og fleiri flóknir sjúkdómar eftir því. Menntun er líka að verða forréttindi auðugra.
Mál- og stílvillur

Fyrir aldamót var prófarkalestur fjölmiðla öflugur. Hélt reisn í málfræði, stafsetningu og setningafræði fjölmiðla. Á nýrri öld hefur prófarkalestur minnkað. Einkum sést það í vefútgáfum fjölmiðla og í fyrirsögnum. Haldið er úti sérstöku bloggi og umræðuhópum til að fjalla um minni metnað fjölmiðla, en án árangurs. Blaðamenn eru orðnir háskólamenntaðir og skrifa klossaðan og langdreginn ritgerðastíl. Raunar er sigið í stíl hastarlegra en í málfræði og stafsetningu. Hinir háskólamenntuðu skilja ekki takmörk sín og svara ábendingum oftast með skætingi. Tilfinningunni fyrir tungumálinu hrakar.
Valdataka risafyrirtækja

Um áramótin boðaði SDG frumvarp um aukin völd Viðskiptaráðs. Á sjálfkrafa að fá lagafrumvörp til umsagnar og breytinga, verða eins konar Háyfir-Alþingi. Einkum á það að draga tennur úr ríkiseftirliti. Sama hugsun og í yfirvofandi viðskiptasamningi Bandaríkjanna og Evrópu. Hann mun draga tennur úr verndun neytenda í Evrópu og tryggja fjölþjóðafyrirtækjum réttarstöðu þjóðríkja. Þau munu geta náð skaðabótum fyrir reykingabann og merkingar tóbaksumbúða, svo dæmi sé nefnt. Mun hindra, að ríki geti sótt stolið skattfé til aflandseyja. Risafyrirtæki yfirtaka lýðræðið. Að þessu er unnið í kyrrþey, sjá

GUARDIAN.
Hæringsfell

Frá Felli í Fljótshlíð um Hæringsfell að Fossi við Eystri-Rangá.

Förum frá Felli norður á fjallið í 600 metra hæð. Sveigjum þá til vestnorðvesturs til Tjarnarmýrar. Þaðan í norðnorðvestur meðfram Hæringsfelli vestanverðu. Síðan beint vestur í Geitafellsgil og norður og niður brekkurnar að Þorleifsstöðum. Þaðan norður um Krók og yfir Eystri-Rangá að Fossi.

19,7 km

Rangárvallasýsla

Skálar:

Fell: N63 42.769 W19 42.790.

Foss : N63 49.199 W19 55.031.

Nálægir ferlar: Fljótshlíð, Krakatindur, Hungurfit, Grasleysufjöll, Knafahólar.

Nálægar leiðir: Reynifell

Skrásetjari: Jónas Kristjánsson

Heimild: Jónas Kristjánsson
Hænuvíkurskarð

Frá Hænuvík í Patreksfirði til Breiðavíkur.

Förum frá Hænuvík suðvestur og upp með Vatnsgili og vestan við Fremrivíkurvatn upp á Hænuvíkurheiði í 280 metra hæð. Þaðan förum við suðvestur um Dalbrekkur í drögum Vatnadals og suðvestur Breiðuvíkurháls á brún Breiðuvíkur. Förum til suðurs fyrir vestan Hafnargil og að lokum vestsuðvestur að húsum í Breiðuvík.

10,2 km

Vestfirðir

Nálægar leiðir: Látraháls, Hænuvíkurháls, Tunguheiði

Skrásetjari: Jónas Kristjánsson

Heimild: Útivistarkort
Hænuvíkurháls

Frá Hænuvík um Hænuvíkurháls til Kollsvíkur.

Í Hænuvík þótti útræði gott á grásleppu. Í Kollsvík var ágætt útræði og voru þar 25 bátar um aldamótin 1900.

Förum frá Hænuvík beint vestur og upp á Hænuvíkurháls í 360 metra hæð sunnan við Aurtjörn og norðan við símamastur. Komum eftir vel hlaðinni slóð um Húsadal vestur í Kollsvík.

5,5 km

Vestfirðir

Nálægar leiðir: Kóngshæð, Breiðuvíkurháls, Tunguheiði.

Skrásetjari: Jónas Kristjánsson

Heimild: Herforingjaráðskort
Hyrnur

Frá Naustabrekku á Rauðasandi um Hyrnur og Brekkuhlíð til Keflavíkur.

Leiðin heitir einnig Kerlingarháls og er það algengara. Hún er nálægt bjargbrúninni. Brekkuhlíð er ekki göngu- eða reiðleið. Hlíðin er ófær nema bjargfimum mönnum. Brattar ógengar skriður.

Kerlingarháls heitir eftir kerlingum tveimur, sem gengu í snjó eftir brúninni ásamt ungum dreng. Þeirri, sem á undan gekk, mislíkaði, að hin gekk í spor hennar og gekk sífellt tæpar. Að lokum sagði sú fyrri “gakk í spor mín, bölvuð”, um leið og hún steig fram af brúnni, sem hin gerði og fórust báðar. Tveir prestar í Sauðlauksdal riðu fram af brúninni á 17. öld. Annar var Björn Bjarnason 1625 við Klifhyrnu, þar sem vegurinn liggur um eftir að hann beygir til vesturs frá Brekkudölum. Hvassviðri feykti honum og hesti hans fram af. Hinn var Þorbjörn Einarsson 1673, sem reið fram af þar sem gatan er tæpust á brún Kerlingarháls.

Förum frá Naustabrekku á Rauðasandi vestur og upp sneiðinga í skriðu. Komum á brún í Brekkudölum, förum í vestur um Klifhyrnu og Hyrnur á bjargið um Hyrnur eftir brún Kerlingarháls í Keflavík. Síðan niður Systrabrekkur til Keflavíkur.

5,3 km

Vestfirðir

Ekki fyrir hesta

Ekki fyrir göngufólk

Nálægar leiðir: Rauðisandur, Hnjótsheiði, Dalverpisvegur, Svarthamragil, Brúðgumaskarð, Stæðavegur, Látraheiði, Miklidalur.

Skrásetjari: Jónas Kristjánsson

Heimild: Herforingjaráðskort
Hvítárvöð

Mörg vöð voru á Hvítá í Borgarfirði áður en bílvegir komu til sögunnar.

Annars staðar í bókinni eru kaflar um þekktustu vöðin, Ámótsvað, Langholtsvað og Fróðastaðavað / Steinsvað. Ámótsvað var aðalvaðið á Sturlungatíma og Langholtsvað á síðari öldum. Ekkert þessara vaða er farið nú á tímum. Hvítá breytir sér oft, breytir vöðum og jafnvel farvegi, til dæmis milli Langholtsvaðs og Bakkavaðs. Vaðið við Hvítárbakka var kallað Bakkavað á söguöld og Grafarvað í Sturlungu. Það er í gömlum og þornuðum farvegi Hvítár norðan Hvítárbakka og Bæjar. Það vað notuðu Þórður kakali og Kolbeinn ungi árið 1242, þegar Kolbeinn elti Þórð vestur Mýrar.

Vöðin í Hvítá eru einkum þessi, talið frá ósum árinnar. Þrælavað við Þræley á ármótum Hvítár og Norðurár, Bakkavað / Grófarvað við Hvítárbakka, Haugsvað / Haugsendavað / Langholtsvað norður af Bæ og Langholti, Ámótsvað við mót Hvítár og Reykjadalsár, Klettsvað við Klett rétt ofan Ámótsstaðavaðs, Fróðastaðavað / Steinsvað sunnan Fróðastaða, Bjarnavað austan til við Háafell, Snagavað við Sámsstaðafjárhúsin, Bjarnastaðavað neðan við Bjarnastaðatún, Nýjavað vestan við Stóra-Ás, Ásvað fyrir austan Stóra-Ás, Oddavað og Hundavað við Tungusporð. Göngubrú var á Hvítá á Sturlungaöld við Kláffoss, þar sem nú er bílabrú. Að fornu var einnig göngubrú hjá Barnafossi suður af Gilsbakka.

Um gögubrúna við Kláffoss segir í Sturlungu: “Vildi hann (Órækja), að þeir biskuparnir færu í milli með handsölum eða þeir fyndust á brúnni, en hún var mjó. Gissur kveðst eigi vilja á brúna. Þeir biskup báðu Órækju ganga yfir brúna og láta það eigi fyrir sættum standa. … Órækja vill nú hætta á að ganga suður yfir brú með ráði biskups. … Og áður Órækja gekk yfir brúna, töluðu þeir Gissur og Kolbeinn lengi, og eftir það gengu þeir til flokka sinna. Órækja gekk yfir brúna með sveit manna. Svarthöfði Dufgusson gekk eigi lengra en að brúarsporðinum og latti Órækju að ganga. En er þeir komu yfir ána og viku upp frá brúnni, þá hlaupa þeir Gissur og Ormur fyrir brúarsporðinn með allan flokk sinn, og var þá enginn kostur að fara vestur yfir ána. … Sigvarður biskup sendi nú Gissur biskupsson til nafna síns að vita, hverju þetta gegnir. Gissur svarar nú skjótt, kveðst nú vilja ráða sumum skildögum, kveðst vilja sættast við Órækju og með því einu efni, að hann gerði einn um mál þeirra öll og til skildar utanferðir þeirra Órækju og Sturlu … Biskuparnir og Brandur ábóti bregðast mjög reiðir við þetta og kalla hin mestu svik við sig ger … Gissur svaraði svo, kvað á öllu meiri mein sjá en þessu.”

? km

Borgarfjörður-Mýrar

Ekki fyrir hesta

Ekki fyrir göngufólk

Skrásetjari: Jónas Kristjánsson

Heimild: Tryggvi Már Ingvarsson 2001 og Sturlunga
Hvítárvatn

Frá Fremstaveri til Árbúða á Kili.

Þetta er hluti hins forna Kjalvegar. Bílvegurinn liggur um Bláfellsháls vestan Bláfells en við förum austan fjallsins, þar sem engir jeppar geta verið á ferð. Við fylgjum bílvegi á stuttum kafla milli brúa á Hvítá og Svartá, og förum svo síðasta spölinn um gróna bakka Svartár. Voldugt Bláfell er einkennisfjallið, en á norðurleið er bezt útsýni norður á Kerlingarfjöll. Síðari hluta leiðarinnar höfum við Langjökul og jaðarfjöll hans á vestri hönd, svo og Hvítárvatn.

Í Bláfelli bjó Bergþór tröll. Er hann var á leið úr byggð í helli sinn, sótti að honum þorsti. Hann áði við Bergstaði og bað húsfreyju að gefa sér vatn. Á meðan hún sótti vatnið klappaði Bergþór ker mikið í klöpp, sem bærinn er kenndur við og lagði á að í því myndi aldrei frjósa eða þrotna sýran.

Förum frá fjallaskálanum í Fremstaveri í 280 metra hæð eftir reiðslóð austur og norður með fellinu um Miðver og Innstaver milli Bláfells og Hvítár. Síðan norður mýrarnar í Lambafellsveri, sem geta orðið anzi blautar í rigningum. Förum norður fyrir Lambafell og vestur að skálanum vestan við Hvítárbrú. Næst förum við yfir brúna, förum norður með veginum og tökum síðan vinstri slóðina um Svartártorfur að Hvítárnesi. Við förum af veginum, þegar við komum að Svartá og fylgjum árbökkunum að austanverðu upp í fjallaskálann í Árbúðum í 470 metra hæð.

28,5 km

Árnessýsla

Skálar:

Fremstaver : N64 27.023 W19 56.417.

Hvítárbrú: N64 32.343 W19 47.137. Hesthús.

Hvítárnes: N64 36.999 W19 45.377.

Árbúðir: N64 36.553 W19 42.235.

Nálægir ferlar: Fremstaver, Þjófadalir.

Nálægar leiðir: Farið, Bláfellsháls, Grjótártunga, Kjalvegur.

Skrásetjari: Jónas Kristjánsson

Heimild: Jónas Kristjánsson
Hvítársíða

Frá Stóra-Ási í Hálsasveit að Höll í Þverárhlíð.

Tengileið milli ferðaleiða í Borgarfirði. Kjósi menn að losna við veginn, geta þeir farið af veginum rétt utan Kirkjubóls og riðið slóð yfir Haukagilsdraga yfir í Kjarrárdal. Hvítársíða hefur löngum þótt ein búsældarlegasta sveit landsins. Þar eru sögufræg stórbýli og þar sátu ættir mann fram af manni. Frá Brúarási að telja eru bæirnir Bjarnastaðir, Kirkjuból, Hvammur, Haukagil, Sámsstaðir, Háafell, Þorgautsstaðir, Fróðastaðir og Síðumúli. Þverárhlíð er líka öflug sveit, einkum síðan laxveiði varð verðmæt eign.

Förum frá Stóra-Ási beint norður yfir Hvítárbrú og síðan með þjóðvegi 523 vestur Hvítársíðu. Við förum með þjóðveginum, sem liggur vestur með Hvítá. Handan Síðumúla eru krossgötur og þar beygjum við til norðurs eftir þjóðvegi 522. Einnig er hægt að taka af hornið með því að fara frá Síðumúla yfir Síðumúlaháls. Við förum norður eftir þjóðvegi 522 og síðan vestur eftir honum að afleggjara til eyðibýlisins Guðnabakka. Við förum þann afleggjara og niður með Þverá, fyrst í vestur og síðan suðvestur. Við Leynifitjarflóa förum við yfir ána. Höldum áfram niður með ánni á hinum bakka hennar um jaðar á túnum, sem við gætum þess að spilla ekki. Vestan við Háás komum við aftur að þjóðvegi 522 og förum hann til norðurs að mótum þjóðvegar 527, sem við förum eftir um það bil einn kílómetra að Höll.

33,8 km

Borgarfjörður-Mýrar

Jeppafært

Nálægir ferlar: Norðlingafljót, Hábrekknavað.

Nálægar leiðir: Kjarrá.

Skrásetjari: Steingrímur Kristinsson

Heimild: Jónas Kristjánsson og Steingrímur Kristinsson
Hvítárbakkar

Frá Syðra-Langholti að Hvítárholti í Hrunamannahreppi.

Förum frá Syðra-Langholti suður að vaðinu á Stóru-Laxá og síðan norður og niður með ánni, næstum að Hvítá. Áður en kemur að ármótum þarf að krækja upp á heimreið að Auðsholti. Þaðan með Hvítárbökkum austur að Hvítárholti.

16,2 km

Árnessýsla

Nálægar leiðir: Iðubrú.

Skrásetjari: Jónas Kristjánsson

Heimild: Herforingjaráðskort
Hvítá-Grímsá

Frá Stóra-Kroppi í Borgarfirði um Hvítá og Grímsá að Tröllafossi við þjóðveg 50.

Förum frá Stóra-Kroppi með vegi vestsuðvestur að Runnum og síðan vestur að ármótum Reykjadalsár og Hvítár. Síðan yfir Flókadalsá og vestur með bökkum Hvítár, framhjá sögufrægum vöðum, Ámótsvaði og Langholtsvaði, Bakkavaði og Þrælavaði. Áfram suðvestur með Hvítá að ármótum Grímsár. Austur og suðaustur með Grímsá að Tröllafossi. Loks suður yfir ána, áður en við komum að brúnni á þjóðvegi 50.

20,3 km

Borgarfjörður-Mýrar

Skrásetjari: Kortavefur LH

Heimild: Kortavefur LH
Hvinverjadalur

Núna kallaður Hveravellir. Dalurinn er raunar öll lægðin frá Hveravöllum að Dúfunefsfelli. Algengur fundarstaður höfðingja á Sturlungaöld.

Sjá að öðru leyti texta um Kjalveg og Hveravelli. Frásagnir af ferðum og hrakningum manna um hávetur á Kjalvegi og Arnarvatnsheiði benda til eindreginnar forlagatrúar. Væru menn feigir, þá voru þeir feigir, annars ekki.

Kolbeinn ungi Arnórsson reið suður á Hvinverjadal 1238, þar sem komið var með fanga til hans 9. ágúst. Síðan fór hann suður Kjöl til fundar við Gissur Þorvaldsson. 15. ágúst fóru Kolbeinn og Gissur með 1100 manna lið norður Kjöl á leið í Örlygsstaðabardaga. 1252 kom Gissur Þorvaldsson út og mælti sér mót við syni sína í Hvinverjadal og voru þar mætt hundruð manna. Oddur Þórarinsson fór frá Valþjófsstað til Haukadals fyrir jól 1254 og síðan í desember norður á Kjöl. Lenti þar í hríðviðri og komst við illan leik í Hvinverjadal og var þar á nýársnótt. Daginn eftir hélt hann með sína menn áfram niður í Svartárdal og síðan til Skagafjarðar. Árið 1257 fór Þorgils skarði Böðvarsson norður Kjöl og var um nótt í sæluhúsinu í Hvinverjadal. Dreymdi hann þá fyrir um andlát sitt.

? km

Húnavatnssýslur

Skálar:

Hveravellir : N64 51.960 W19 33.260.

Hveravellir eldri: N64 52.013 W19 33.756.

Nálægir ferlar: Þjófadalir, Guðlaugstungur, Stélbrattur.

Nálægar leiðir: Kjalfellsleið, Svartárbotnar, Krákur.

Skrásetjari: Jónas Kristjánsson

Heimild: Jónas Kristjánsson
Hverfjall

Frá þjóðvegi 1 við Vogaflóa við Mývatn um Hverfjall að Hvannfelli.

Hverfjall eða Hverfell er eitt þekktasta fjall landsins, 3000 ára gamalt, nánast hringlaga gígur um tvo kílómetra að þvermáli, orðinn til í gufusprengigosi. Nökkvabrekka er klettamyndun, sem minnir á bát. Lúdentsborgir eru klepragígaröð frá Hverfjalli að Bláfjallsfjallgarði. Við fyrstu borgina, Aðhaldsborg, er náttúrulegt aðhald fyrir hesta. Stærsti gígurinn er Lúdent, 700 metrar að þvermáli og 100 metra hár.

Byrjum við þjóðveg 1 við Vogaflóa við Mývatn. Förum þaðan jeppaslóð austur að Hverfjalli. Síðan suður með fjallinu og áfram suðsuðaustur um Strandarholt og Nökkvabrekku. Suður með Lúdentsborgum austanverðum að vegamótum Almannavegar austur að Ferjufjalli við Jökulsá á Fjöllum og leiða í Heilagsdal og Bláhvamm. Við fylgjum Almannavegi til austurs og förum austur að Hvannfelli og norður fyrir fellið.

12,6 km

Þingeyjarsýslur

Jeppafært

Nálægar leiðir: Almannavegur, Heilagsdalur, Bláhvammur.

Skrásetjari: Jónas Kristjánsson

Heimild: Jónas Kristjánsson
Hvarfsdalur

Frá Skarði í Skarðssveit um Búðardal og Hvarfsdal að Biskupsvörðu vestan Skeggaxlar.

Förum frá Skarði eða Búðardal austur Búðardal og síðan suður Hvarfsdal. Þaðan austsuðaustur brekkurnar að Hestamýri og Biskupsvörðu og svo norðaustur í Skeggaxlarskarð í 690 metra hæð. Þaðan eru margar leiðir í ýmsa dali.

14,5 km

Snæfellsnes-Dalir

Nálægar leiðir: Skeggaxlarskarð, Skothryggur, Búðardalur, Sælingsdalur, Skarðið.

Skrásetjari: Jónas Kristjánsson

Heimild: Glaður, hestamannafélag
Hvarfdalsskarð

Frá sæluhúsinu á Lágheiði um Hvarfdal á slóð um Hákamb.

Vel fært hestum. Gunnlaugur Jónsson fór þessa leið 1936 með bústofn sinn, ær og kýr. Flestar leiðir á Tröllaskaga eru færar hestum, ef varlega er farið. Þær eru hestfærar, en ekki reiðfærar. Þú situr ekki á baki upp og niður brekkurnar.

Förum frá sæluhúsinu á Lágheiði suðvestur tvo kílómetra með þjóðveginum að Hvarfdal. Suður dalinn og upp í Hvarfdalsskarð fyrir botni dalsins, austan Einstakafjalls. Förum suður fyrir Einstakafjall í 820 metra hæð á slóðina í 900 metra hæð um Hákamba frá Fjalli í Kolbeinsdal að Deplum í Fljótum.

11,0 km

Eyjafjörður, Skagafjörður

Skálar:

Lágheiði: N65 56.315 W18 50.540.

Nálægar leiðir: Klaufabrekkur, Sandskarðsleið, Unadalsjökull, Hákambar.

Skrásetjari: Jónas Kristjánsson

Heimild: Árbækur Ferðafélagsins